**Národná rada Slovenskej republiky**

## **VIII. volebné obdobie**

Číslo: CRD-1867/2022

**1101a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov **(tlač 1101)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov **(tlač 1101)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1586 z 21. septembra 2022 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre hospodárske záležitosti ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 665 z 30. januára 2023
* Výbor Národnej rady Slovenskej republiky pre hospodárske záležitosti uznesením č. 399 z 30. januára 2023.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú **nasledujúce** pozmeňujúce a doplňujúce návrhy:

1. V názve zákona sa slová „a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov“ nahrádzajú slovami „a ktorým sa menia a dopĺňajú niektoré zákony“.

*Zmena názvu zákona vzhľadom na doplnenie nového čl. III, ktorým sa mení a dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov.*

**Výbor NR SR pre hospodárske záležitosti**

***Gestorský výbor odporúča schváliť***

2. V čl. I sa vypúšťajú body 1., 2., 5., 6., 8., 9., 10., 11., 12. a 13..

Doterajšie body sa primerane prečíslujú.

*V čase kedy bol návrh ministerstvom predkladaný bol situácia na európskom trhu s plynom značne odlišná. Išlo predovšetkým o dostupnosť dodávok plynu v našom regióne, s tým súvisiaca cenová úroveň ako aj riziko prerušenia dodávok plynu z jedného zo zdrojov.*

*V období ostatných mesiacov boli realizované viaceré infraštruktúrne projekty (a ďalšie sú vo fáze rozpracovania), ktoré zlepšia úroveň dodávky plynu do regiónu z iných ako ruských zdrojov. Rovnako aj celková situácia na európskom trhu so zemným plynom sa aj vďaka prijatým opatreniam na úrovni Európskej únie stabilizovala.*

*Aj vzhľadom na aktuálnu situáciu je zámerom ministerstva nezaťažovať plynárenské podniky ďalšími povinnosťami resp. finančne náročnými operáciami a ponechať v čo možno najväčšej miere flexibilitu pri riadení portfólia dodávok vrátane uskladňovania plynu pre prípad neočakávaných udalostí a zimného obdobia.*

*V prípade, že by prišlo k zásadnej zmene situácie alebo okolností, pokiaľ ide o uskladňovanie plynu, jeho dodávky na vymedzenom území budú navrhnuté zmeny primárnej legislatívy tak, aby bola zabezpečená primeraná úroveň bezpečnosti dodávok plynu.*

**Výbor NR SR pre hospodárske záležitosti**

***Gestorský výbor odporúča schváliť***

3. V čl. I bode 3. sa slová „odsekmi 15 až 17“ nahrádzajú slovami „odsekmi 22 až 24“ a odseky 15 až 17 sa označujú ako odseky 22 až 24.

*Úprava označenia odsekov na účel zosúladenia so zmenami § 21 vykonanými zákonom č. 324/2022 Z. z.*

**Výbor NR SR pre hospodárske záležitosti**

***Gestorský výbor odporúča schváliť***

4. V čl. I v bode 3. sa slová „odsekmi 15 až 17“ nahrádzajú slovami „odsekmi 22 až 24“ a označenie odsekov 15 až 17 sa nahrádza označením 22 až 24.

Preznačenie dopĺňaných odsekov 15 až 17 do § 21 reflektuje zmeny vyplývajúce z tlače 1198 - vládny návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov.

**Ústavnoprávny výbor NR SR**

***Gestorský výbor odporúča neschváliť***

5. V čl. I sa za bod 5. vkladajú nové body 6. až 9., ktoré znejú:

„6. V § 24 ods. 3 sa za slová „Ministerstvo môže“ vkladá slovo „rozhodnutím“.

7. V § 24 sa odsek 3 dopĺňa písmenom i), ktoré znie:

„i) poskytovanie informácií ministerstvu, ktoré sú potrebné pre riadne plnenie povinností podľa písmen a) až h) alebo ktoré slúžia na vyčíslenie čistých nákladov povinností uložených vo všeobecnom hospodárskom záujme alebo preddavkov na čisté náklady povinností vo všeobecnom hospodárskom záujme podľa § 24a až 24e.“.

8. V § 24a ods. 2 sa slová „každoročne najneskôr do 30. júna zverejniť bez zbytočného odkladu“ nahrádzajú slovami „pravidelne každý mesiac zverejniť“.

9. § 24c vrátane nadpisu znie:

„**§ 24c**

**Náhrada čistých nákladov povinnosti vo všeobecnom hospodárskom záujme**

(1) Ak z poskytovania povinnosti vo všeobecnom hospodárskom záujme vzniknú poskytovateľovi povinnosti vo všeobecnom hospodárskom záujme (ďalej len „poskytovateľ povinnosti“) čisté náklady povinnosti vo všeobecnom hospodárskom záujme, ktoré predstavujú pre poskytovateľa povinnosti neprimeranú finančnú záťaž, má poskytovateľ povinnosti nárok na ich náhradu. Za neprimeranú finančnú záťaž sa považuje stav, keď čisté náklady povinnosti vo všeobecnom hospodárskom záujme dosahujú takú sumu, že nie je vzhľadom na objektívne okolnosti, ktoré spôsobili hospodársku situáciu poskytovateľa povinnosti, možné od neho spravodlivo požadovať, aby ich znášal.

(2) Nárok na náhradu neprimeranej finančnej záťaže posudzuje ministerstvo v konaní o určení náhrady za neprimeranú finančnú záťaž povinnosti vo všeobecnom hospodárskom záujme. Výšku čistých nákladov povinnosti vo všeobecnom hospodárskom záujme podľa [§ 24 ods. 1 písm. g)](#paragraf-24.odsek-1.pismeno-g) posudzuje úrad, ktorý na účely konania o určení náhrady za neprimeranú finančnú záťaž povinnosti vo všeobecnom hospodárskom záujme predloží na žiadosť ministerstva vydané potvrdenie o výške čistých nákladov povinnosti vo všeobecnom hospodárskom záujme.

(3) Ministerstvo vydá rozhodnutie o náhrade čistých nákladov povinnosti vo všeobecnom hospodárskom záujme. Rozhodnutie je písomné a obsahuje označenie orgánu, ktorý rozhodnutie vydal, a osoby, ktorá v jeho mene konala, identifikáciu poskytovateľa povinnosti, ktorého sa týka, výrok, vrátane sumy náhrady čistých nákladov povinnosti vo všeobecnom hospodárskom záujme, odôvodnenie, dátum a miesto vydania rozhodnutia a podpis konajúcej osoby. Rozhodnutie sa doručuje poskytovateľovi povinnosti a je proti nemu možné podať do 15 dní rozklad, ktorý má odkladný účinok.

(4) Náhrada čistých nákladov povinnosti vo všeobecnom hospodárskom záujme určená podľa odseku 3 nadobúda splatnosť v kalendárnom roku, ktorý bezprostredne nasleduje po kalendárnom roku, v ktorom nadobudlo právoplatnosť rozhodnutie ministerstva o náhrade čistých nákladov povinnosti vo všeobecnom hospodárskom záujme podľa odseku 3. Ministerstvo uhradí poskytovateľovi povinnosti náhradu za čisté náklady povinnosti vo všeobecnom hospodárskom záujme v lehote 30 kalendárnych dní od doručenia právoplatného rozhodnutia ministerstva o náhrade čistých nákladov povinnosti vo všeobecnom hospodárskom záujme v sume zníženej o sumu poskytnutých preddavkov podľa ods. 5 a 6 a rovnajúcej sa

a) súčtu čistých nákladov povinnosti vo všeobecnom hospodárskom záujme, alebo

b) rozdielu súčtu čistých nákladov povinnosti vo všeobecnom hospodárskom záujme a náhrad vyplývajúcich z osobitných dohôd uzavretých medzi poskytovateľom povinnosti, Ministerstvom financií Slovenskej republiky a ministerstvom.

(5) Ministerstvo môže poskytovateľom povinnosti priebežne vyplácať preddavky na čisté náklady povinností vo všeobecnom hospodárskom záujme („preddavok“). Ministerstvo stanoví výšku preddavku alebo spôsob určenia výšky preddavku na základe predchádzajúcich plnení, na základe iných verifikovateľných údajov, alebo iným vhodným spôsobom. Ak výšku preddavku alebo spôsob určenia výšky preddavku nie je možné stanoviť spôsobom podľa predchádzajúcej vety, ministerstvo môže stanoviť výšku preddavku alebo spôsob určenia výšky preddavku odhadom tak, aby reflektovala predpokladané čisté náklady plnenia povinností vo všeobecnom hospodárskom záujme. V takomto prípade je poskytovateľ povinnosti povinný ministerstvu poskytnúť v lehote a v rozsahu stanovenom v rozhodnutí ministerstva podľa § 24 ods. 3 vyčíslenie čistých nákladov povinnosti vo všeobecnom hospodárskom záujme, na základe ktorého môže ministerstvo rozhodnúť o korekcii výšky preddavku. Ďalšie podrobnosti vyplácania preddavkov na čisté náklady povinností vo všeobecnom hospodárskom záujme stanoví ministerstvo v rozhodnutí podľa § 24 ods. 3.

(6) Ak boli poskytovateľovi povinnosti vyplácané preddavky podľa odseku 5, ministerstvo je povinné v konaní o určení náhrady za neprimeranú finančnú záťaž povinnosti vo všeobecnom hospodárskom záujme podľa odseku 2 pri určení náhrady neprimeranej finančnej záťaže započítať sumu poskytnutých preddavkov. Ak celková výška poskytnutých preddavkov prevyšuje sumu čistých nákladov povinností vo všeobecnom hospodárskom záujme určených ministerstvom, je poskytovateľ povinnosti povinný najneskôr do 30 dní od nadobudnutia platnosti rozhodnutia o náhrade čistých nákladov povinnosti vo všeobecnom hospodárskom záujme podľa odseku 3 vrátiť ministerstvu kladný rozdiel medzi sumou celkovo poskytnutých preddavkov a určenou sumou čistých nákladov povinností vo všeobecnom hospodárskom záujme.“.“.

Doterajšie body sa primerane prečíslujú.

*Navrhuje sa špecifikovať, že ide o rozhodnutie MH SR. Odkaz na toto rozhodnutie sa používa v ďalších ustanoveniach § 24a-24e.*

*V § 24 ods. 3 písm. i) sa navrhuje doplnenie informačnej povinnosti priamo do zoznamu povinností vo všeobecnom hospodárskom záujme, informačná povinnosť tak bude ukladaná na základe zákona.*

*V § 24a ods. 2 sa mení interval zverejňovania informácií na webovom sídle, keďže sa navrhuje, aby bolo možné náhrady vyplácať aj na mesačnej báze.*

*§ 24c sa mení tak, aby bolo možné náhrady vyplácať aj na mesačnej báze. Z konania, v ktorom sa posudzuje nárok na náhradu neprimeranej finančnej záťaže sa navrhuje vypustiť Ministerstvo financií Slovenskej republiky a Úrad pre reguláciu sieťových odvetví, keďže predmetné konanie vedie a rozhodnutie vydáva Ministerstvo hospodárstva Slovenskej republiky a v súčasnosti nie je zrejmý status ministerstva financií a úradu v tomto konaní. Súčasne sa navrhuje vypustiť niektoré nadbytočné texty.*

*Cieľom odseku 5 je nastaviť mechanizmus stanovenia výšky preddavku. Napr. v prípade dodávky elektriny, resp. plynu by takýmto predchádzajúcim plnením bolo množstvo dodanej elektriny, resp. plynu v príslušnom mesiaci predchádzajúceho roka.*

*Cieľom odseku 6 je nastaviť mechanizmus vysporiadania sa s vyplatenými preddavkami.*

**Výbor NR SR pre hospodárske záležitosti**

***Gestorský výbor odporúča schváliť***

6. V čl. I sa za bod 11. vkladá nový bod 12., ktorý znie:

„12. V § 95 sa vypúšťa odsek 3.“.

Doterajšie body sa primerane prečíslujú.

*Navrhuje sa vypustiť § 95 ods. 3, keďže podrobnosti pre poskytovateľa na vedenie nákladov a výnosov, ktoré sú súčasťou povinnosti vo všeobecne hospodárskom záujme, sú uvedené priamo v § 24e  zákona. Ide o tvorbu analytických účtov alebo analytickej evidencie nákladov a výnosov z poskytovania každej služby a produktu, ktoré sú súčasťou povinnosti vo všeobecnom hospodárskom záujme a náklady a výnosy z poskytovania ostatných služieb a produktov, na účely výpočtu čistých nákladov povinnosti vo všeobecnom hospodárskom záujme.*

**Výbor NR SR pre hospodárske záležitosti**

***Gestorský výbor odporúča schváliť***

7. V čl. II sa vypúšťajú body 1., 3., 4., 5., 6., 7. 8. a 9..

Doterajšie body sa primerane prečíslujú.

*V čase kedy bol návrh ministerstvom predkladaný bol situácia na európskom trhu s plynom značne odlišná. Išlo predovšetkým o dostupnosť dodávok plynu v našom regióne, s tým súvisiaca cenová úroveň ako aj riziko prerušenia dodávok plynu z jedného zo zdrojov.*

*V období ostatných mesiacov boli realizované viaceré infraštruktúrne projekty (a ďalšie sú vo fáze rozpracovania), ktoré zlepšia úroveň dodávky plynu do regiónu z iných ako ruských zdrojov. Rovnako aj celková situácia na európskom trhu so zemným plynom sa aj vďaka prijatým opatreniam na úrovni Európskej únie stabilizovala.*

*Aj vzhľadom na aktuálnu situáciu je zámerom ministerstva nezaťažovať plynárenské podniky ďalšími povinnosťami resp. finančne náročnými operáciami a ponechať v čo možno najväčšej miere flexibilitu pri riadení portfólia dodávok vrátane uskladňovania plynu pre prípad neočakávaných udalostí a zimného obdobia.*

*V prípade, že by prišlo k zásadnej zmene situácie alebo okolností, pokiaľ ide o uskladňovanie plynu, jeho dodávky na vymedzenom území budú navrhnuté zmeny primárnej legislatívy tak, aby bola zabezpečená primeraná úroveň bezpečnosti dodávok plynu.*

**Výbor NR SR pre hospodárske záležitosti**

***Gestorský výbor odporúča schváliť***

8. V čl. II sa za bod 8. vkladá nový bod 9., ktorý znie:

„9. V § 16a ods. 1 sa za slová „§ 11“ vkladá čiarka a slová „dodávky elektriny a dodávky plynu“.

Doterajšie body sa primerane prečíslujú.

*Navrhuje sa spresnenie rozsahu krízovej regulácie činnosti, tovaru alebo ceny v sieťových odvetviach.*

**Výbor NR SR pre hospodárske záležitosti**

***Gestorský výbor odporúča schváliť***

9. Čl. II sa dopĺňa bodmi 10. až 14., ktoré znejú:

„10. V § 16a ods. 3 sa za slová „§ 11“ vkladá čiarka a slová „za činnosť dodávky elektriny, za činnosť dodávky plynu“.

11. V § 16a ods. 4 sa na konci pripájajú tieto slová: „z rozpočtovej kapitoly ministerstva“.

12. V § 36 sa ods. 1 dopĺňa písmenami aj) a ak), ktoré znejú:

„aj) uplatnil cenu v rozpore s nariadením vlády podľa § 16a ods. 3,

ak) uplatnil cenu v rozpore s § 45j.“.

13. V § 36 sa odsek 2 dopĺňa písmenom f), ktoré znie:

„f) uplatnila cenu v rozpore s nariadením vlády podľa § 16a ods. 3.“.

14. V § 36 ods. 3 písm. b) sa slová „ah) a ai)“ nahrádzajú slovami „ah), ai), aj) a ak)“.“.

Tieto body sa v čistopise primerane prečíslujú.

*Navrhuje sa spresnenie rozsahu krízovej regulácie činnosti, tovaru alebo ceny v sieťových odvetviach..*

*Ďalej sa navrhuje spresnenie vyplácania úhrad výslovným stanovením, že ide o prostriedky vyplácané cez rozpočtovú kapitolu MH SR.*

*Napokon sa dopĺňajú aj ustanovenia o správnych deliktoch a sankciách, ak dôjde k uplatňovaniu ceny v rozpore s jej reguláciou podľa § 16a a § 45j.*

**Výbor NR SR pre hospodárske záležitosti**

***Gestorský výbor odporúča schváliť***

10. Za čl. II sa vkladá nový čl. III, ktorý znie:

„Čl. III

Zákon č. [71/2013 Z. z.](https://www.slov-lex.sk/pravne-predpisy/SK/ZZ/2013/71/" \o "Odkaz na predpis alebo ustanovenie) o poskytovaní dotácií v pôsobnosti Ministerstva hospodárstva Slovenskej republiky v znení zákona č. 321/2014 Z. z., zákona č. 331/2015 Z. z., zákona č. 290/2016 Z. z., zákona č. 177/2018 Z. z., zákona č. 302/2018 Z. z., zákona č. 221/2019 Z. z., zákona č. 298/2019 Z. z., zákona č. 155/2020 Z. z., zákona č. 349/2020 Z. z., zákona č. 402/2022 Z. z., zákona č. 433/2022 Z. z. a zákona č. 467/2022 Z. z. sa mení a dopĺňa takto:

1. V § 2 písm. k), nadpise § 13e a § 13e ods. 1 sa slová „plynu a elektriny“ nahrádzajú slovami „plynu, elektriny a tepla“.

2. V § 13e ods. 11 sa za slová „dodávateľ plynu“ vkladá čiarka a slová „dodávateľ tepla“.

3. V § 13e ods. 12 sa slovo „a“ nahrádza čiarkou a za slovo „elektriny“ sa vkladajú slová „a sumu za jednu MWh tepla“.“.

Doterajší čl. III sa prečísluje.

*Mechanizmus poskytovania dotácií na pokrytie dodatočných nákladov v dôsledku zvýšenia cien plynu a elektriny sa rozširuje o náklady na teplo. Účelom pomoci je zmiernenie vplyvov vysokých cien tepla vplývajúcich negatívne na právnické osoby a fyzické osoby – podnikateľov postihnutých vysokými cenami energií. Navrhovaná právna úprava má za cieľ zmierniť negatívne následky právnickým osobám a fyzickým osobám – podnikateľom pri zvládaní prudkého zvýšenia nákladov v dôsledku súčasnej krízy a tiež znížiť inflačný tlak vyplývajúci zo zvyšovania cien energií.*

**Výbor NR SR pre hospodárske záležitosti**

***Gestorský výbor odporúča schváliť***

11. V čl. III sa slová „1. decembra 2022“ nahrádzajú slovami „1. marca 2023“.

*Posunutie účinnosti a súvisiacich prechodných ustanovení zohľadňuje zákonné lehoty v legislatívnom procese schvaľovania zákona ako aj potrebnú legisvakanciu.*

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 3 a 5 až 11 spoločne** s odporúčaním

**s c h v á l i ť.**

Gestorský výbor odporúča hlasovaťo bode **4 samostatne** s odporúčaním **n e s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 250/2012 Z. z. o regulácii v sieťových odvetviach v znení neskorších predpisov **(tlač 1101) s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 397 z 31. januára 2023.

Týmto uznesením výbor zároveň poveril spoločného spravodajcu **Vojtecha Tótha** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 31. januára 2023

Peter **K r e m s k ý**, v.r.

predseda Výboru NR SR

pre hospodárske záležitosti